BANPU:ราคาถ่านหินปรับขึ้นพอควรแล้วแนะนำ”ถือ” ราคาเป้าหมาย 21.00 บาท
BANPU:ราคาถ่านหินปรับขึ้นพอควรแล้วแนะนำ"ถือ" ราคาเป้าหมาย 21.00 บาท
27 ม.ค. 2560

บล.ดีบีเอส วิคเคอร์ส ระบุในบทวิเคราะห์วันนี้(27ม.ค.)ว่า บริษัท บ้านปู จำกัด (มหาชน) หรือ BANPU ราคาหุ้นสะท้อนราคาถ่านหินที่ปรับขึ้นไปพอควรแล้ว โดยราคาหุ้นปรับขึ้น 29% ในช่วง 6 เดือนที่ผ่านมา จากนี้ไปคาดว่าราคาถ่านหินจะค่อยๆอ่อนลงแล้วทรงตัวได้ในที่สุด ซึ่งดีกว่าที่เราประเมินไว้ จึงปรับเพิ่มคำแนะนำ BANPU เป็นถือ (เดิม Fully Valued) และปรับราคาพื้นฐานเป็น 21 บาท (Sum-of-parts)
ปรับเพิ่มประมาณการกำไร หลังจากราคาถ่านหินขยับขึ้นเพราะผู้ประกอบการในตลาดโลกบริหารจัดการด้านอุปทานได้ดีขึ้น เราปรับเพิ่มสมมติฐานราคาถ่านหินปี 60 เป็น 70 เหรียญสหรัฐ/ตัน จากเดิมที่ 48 เหรียญ/ตัน และปรับราคาระยะยาวเป็น 75 เหรียญ/ตัน ซึ่งจะมีผลต่อประมาณการกำไรในปี 61 เป็นต้นไป การปรับสมมติฐานราคานี้ทำให้ประมาณการกำไรปี 60-61 เพิ่มขึ้นประมาณ 3 เท่าจากเดิม
มีแผนลงทุนใน Shale gas เพิ่ม โดยเข้าซื้อธุรกิจดังกล่าวนี้ในสหรัฐ ซึ่งยืนยันกลยุทธ์ธุรกิจระยะยาวว่าจะเน้นพลังงานสะอาดมากขึ้น เพื่อให้มีการเติบโตที่ยั่งยืน อย่างไรก็ตาม กำไรจากธุรกิจนี้ยังเป็นสัดส่วนที่น้อยมาก แต่มีแนวโน้มว่าจะเพิ่มขึ้นในระยะต่อๆไป หลังปริมาณสำรองถ่านหินบริษัทลดน้อยถอยลงและมีการเข้าซื้อกิจการพลังงานสะอาดเพิ่มขึ้น 
ประเมินราคาเป้าหมายตามพื้นฐานใหม่ไว้ที่ 21 บาท คาดการณ์ Dividend Yield ปี 60-61 ไว้ที่ 5-6% ต่อปี เมื่อเทียบกับราคาหุ้นปัจจุบันที่ 20 บาท แนะนำถือ ความเสี่ยงหลัก คือ อุปสงค์ถ่านหินที่น้อยลงเพราะประเทศต่างๆคำนึงถึงผลกระทบทางสิ่งแวดล้อมมากขึ้น และราคาถ่านหินที่ปรับขึ้นกระตุ้นให้ผู้ประกอบการผลิตเพิ่มซึ่งกระทบต่อแนวโน้มราคา รวมทั้งกรณีฟ้องร้องของคดีหงสาที่ยังไม่สิ้นสุด 